Oznámenie Komisie - Ročná správa o implementácii nariadenia Rady (ES) 866/2004 z 29. apríla 2004 a o situácii, ktorá vznikla v dôsledku jeho uplatňovania /* KOM/2008/0529 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 27.8.2008 KOM(2008) 529 v konečnom znení OZNÁMENIE KOMISIE Ročná správa o implementácii nariadenia Rady (ES) 866/2004 z 29. apríla 2004 a o situácii, ktorá vznikla v dôsledku jeho uplatňovania OZNÁMENIE KOMISIE Ročná správa o implementácii nariadenia Rady (ES) 866/2004 z 29. apríla 2004 a o situácii, ktorá vznikla v dôsledku jeho uplatňovania Úvod Nariadenie Rady (ES) 866/2004 z 29. apríla 2004 o režime podľa článku 2 protokolu 10 Aktu o pristúpení[1] (ďalej len „nariadenie o demarkačnej línii“) je v účinnosti od 1. mája 2004. Stanovujú sa v ňom podmienky uplatňovania ustanovení právnych predpisov EÚ na pohyb osôb, tovaru a služieb cez líniu medzi oblasťami Cyperskej republiky, v ktorých vláda Cyperskej republiky nevykonáva skutočnú kontrolu, a oblasťami, v ktorých ju vykonáva. Táto správa sa vzťahuje na obdobie od 1. mája 2007 do 30. apríla 2008. 1. Zmeny a doplnenia nariadenia o demarkačnej línii Na základe návrhu Komisie z 10. apríla 2008 prijala Rada 16. júna 2008 nariadenie, ktorým sa mení a dopĺňa nariadenie o demarkačnej línii, aby sa viac uľahčilo obchodovanie na ostrove Cyprus[2]. Toto pozmeňujúce nariadenie, ktorého dosah bude zhodnotený v budúcoročnej správe o demarkačnej línii, stanovuje všeobecné zrušenie ciel na poľnohospodárske produkty pochádzajúce zo severnej časti Cypru požadovaných pri ich predaji za demarkačnú líniu. Celková povolená maximálna hodnota tovaru prevážaného v osobnej batožine osôb prekračujúcich líniu, sa zvýšila zo 135 na 260 EUR, aby sa takto podporil hospodársky rozvoj komunity tureckých Cyperčanov. Tovar, ktorý nepresahuje túto hodnotu, je teraz pri dovoze cez líniu do oblastí kontrolovaných Cyperskou republikou oslobodený od ciel, spotrebných daní a poplatkov. Toto pravidlo sa nevzťahuje na cigarety a alkohol. Zmeny a doplnenia transparentne upravujú dočasný dovoz tovaru (na dobu max. šesť mesiacov) zo severnej časti Cypru do oblastí kontrolovaných vládou. 2. Vykonávacie opatrenia Komisia prijala 4. mája 2007 rozhodnutie, ktorým sa rušia zákazy na pohyb niektorých výrobkov živočíšneho pôvodu na ostrove Cyprus podľa nariadenia Rady (ES) č. 866/2004 a ustanovujú podmienky pohybu týchto výrobkov. Toto rozhodnutie Komisie stanovuje podmienky obchodovania s medom a čerstvými rybami cez demarkačnú líniu[3]. Dňa 29. septembra 2007 prijala Komisia rozhodnutie o vymenovaní odborníkov z fytosanitárnej oblasti, ktorí by mali vykonávať inšpekcie v oblastiach Cyperskej republiky, ktoré nie sú pod skutočnou kontrolou vlády. Komisia prijala 18. októbra 2007 rozhodnutie o menovaní nezávislých odborníkov, ktorí by mali vykonávať inšpekcie a odoberať vzorky, na základe ktorých by bolo možné povoliť pohyb niektorých živočíšnych produktov cez líniu na Cypre. V tomto rozhodnutí Komisie sú vymenovaní nezávislí odborníci na účely vykonávania inšpekcií rybárskych plavidiel a odoberania vzoriek medu v severnej časti Cypru s cieľom umožniť obchod s medom a čerstvými rybami cez líniu[4]. 3. Prechod osôb cez demarkačnú líniu Podľa článku 2 nariadenia o demarkačnej línii „Cyperská republika vykonáva kontroly všetkých osôb, ktoré prekračujú líniu, s cieľom bojovať proti nezákonnému prisťahovalectvu štátnych príslušníkov tretích krajín a určiť a zabrániť akejkoľvek hrozbe pre verejnú bezpečnosť a verejnú politiku. Vozidlá a predmety vo vlastníctve osôb, ktoré prechádzajú [demarkačnú] líniu, tiež podliehajú takýmto kontrolám“, zatiaľ čo v článku 3 sa stanovuje, že „Cyperská republika vykonáva účinný dozor pozdĺž celej línie tak, aby odradil ľudí od obchádzania kontrol na miestach prechodu.“ 3.1. Prechod na oficiálnych miestach priechodu V nariadení sa stanovuje stabilný právny rámec pre voľný pohyb Cyperčanov a iných občanov EÚ a štátnych príslušníkov tretích krajín, ktorí prekračujú líniu na miestach priechodu. Podľa údajov, ktoré sú k dispozícii, prešlo počas vykazovaného obdobia 633 163 (v poslednom roku: 788 823) gréckych Cyperčanov z oblastí kontrolovaných vládou do severnej časti Cypru a 1 162 739 (v poslednom roku: 1 348 215) tureckých Cyperčanov prešlo zo severnej časti Cypru do oblastí kontrolovaných vládou[5]. Monitorovanie dosahu zmeny a doplnenia trestného zákonníka Cyperskej republiky, podľa ktorého je akékoľvek nelegálne užívanie majetku (viď správa o demarkačnej línii z minulého roku) trestné, na prechody tureckých Cyperčanov cez líniu ukázalo, že počet prekročení línie sa opäť stabilizoval. Dňa 3. apríla 2008 bolo na ulici Ledra/Lokmaci v centre starej časti mesta Nikózia otvorené šieste miesto priechodu cez líniu. Do konca mesiaca tento priechod využilo 106 500 osôb (medzi nimi viac ako 41 000 občanov EÚ a štátnych príslušníkov tretích krajín). Počet príslušníkov polície Cyperskej republiky (ďalej len „CYPOL“), ktorí pracujú priamo na miestach priechodu, sa znížil z 61 (2006) na 54 (2007) a opäť vzrástol na 67 (2008). V súvislosti s každodennými prechodmi osôb cez líniu neboli z kontrolných miest hlásené žiadne vážne incidenty. Na základe dohody dosiahnutej v jednom z technických výborov zriadených vodcami oboch komunít 21. marca 2008 (Výbor pre hospodárske a obchodné záležitosti) môžu teraz vozidlá, ktoré boli prenajaté v severnej časti Cypru, prekračovať líniu do oblastí kontrolovaných vládou. 3.2. Nelegálna migrácia cez demarkačnú líniu Počet štátnych príslušníkov tretích krajín, ktorí nelegálne prekračujú líniu, vyvoláva aj naďalej vážne obavy. Počas vykazovaného obdobia sa podľa údajov poskytnutých orgánmi Cyperskej republiky počet odhalených (alebo zatknutých) nelegálnych prisťahovalcov viac ako zdvojnásobil (nárast od 2 919 na 5 844), takže dosiahol doteraz najvyššiu úroveň. CYPOL oznámila, že z týchto 5 844 nelegálnych prisťahovalcov vstúpilo 5 710 do oblastí kontrolovaných vládou cez líniu, zatiaľ čo 128 vstúpilo do týchto oblastí cez suverénne základňové územie (Sovereign Base Area)[6] a iba 6 vstúpilo do vládou kontrolovaných oblastí priamo. CYPOL uviedla tieto hlavné krajiny pôvodu nelegálnych prisťahovalcov: Sýria (37 %), Západný breh Jordánu (16 %) a Irán (9 %). Mnoho nelegálne vstupujúcich štátnych príslušníkov tretích krajín neskôr žiada o azyl (3 470 z 5 844 osôb)[7]. CYPOL určovala cestu vstupu do oblastí kontrolovaných vládou na základe: - dokumentov - na základe údajov CYPOL-u malo 47 % týchto nelegálnych prisťahovalcov, ktorí podľa záznamov vstúpili do oblastí kontrolovaných vládou cez líniu (2 683 z 5 710 osôb), v pasoch tureckú (33 %) alebo turecko-cyperskú (13 %) vstupnú alebo výstupnú pečiatku, vízum vydané Tureckom, ktoré platí aj pre severnú časť Cypru (1 %), alebo „vízum“ či „povolenie na pobyt“ vydané „Tureckou republikou Severný Cyprus“ (2 %)[8]; - prehlásení samotných prisťahovalcov, predmetov, ktoré mali u seba a ktoré ich spájajú so severnou časťou Cypru alebo Tureckom, a na základe predpokladu, ktorý sa opiera o krajinu pôvodu; - ďalším faktorom bolo priame trajektové spojenie medzi prístavom Latakia v Sýriii a Famagusta v severnej časti Cypru. Podľa informácií od orgánov Cyperskej republiky sa zistilo, že 560 nelegálnych prisťahovalcov (prevažne Palestínčanov z Iraku) použilo tento priamy trajekt, čím sa vyhlo tranzitu cez Turecko; podľa tlačových správ dochádza často aj k zadržaniu malých člnov s nelegálnymi prisťahovalcami. Podľa orgánov Cyperskej republiky sa časť línie, cez ktorú najčastejšie prenikajú nelegálni prisťahovalci, nachádza na SBA. Polícia SBA, colné a prisťahovalecké oddelenie SBA a vojenské zložky Spojeného kráľovstva spolupracujú v boji proti nelegálnemu prisťahovalectvu. Colné a prisťahovalecké oddelenie SBA prijalo 10 nových úradníkov, počet operatívnych tímov pracujúcich pozdĺž línie sa zvýšil z 3 na 5, uskutočnili sa ďalšie školenia v oblasti ciel a kontroly školení, bolo zakúpené rôzne technické vybavenie a orgány SBA pokračovali vo výmene spravodajských informácií a udržiavaní dobrej spolupráce s komunitou tureckých Cyperčanov. Podľa informácií od komunity tureckých Cyperčanov v roku 2007 nebol povolený vstup do severnej časti Cypru 4 234 štátnym príslušníkom tretích krajín a 1 030 štátnym príslušníkom tretích krajín v prvých štyroch mesiacoch roku 2008. V roku 2007 bolo zadržaných 244 nelegálnych prisťahovalcov a v prvých štyroch mesiacoch roku 2008 ich bolo 150. V roku 2007 bolo deportovaných (cez Turecko) 1 155 osôb a v prvých štyroch mesiacoch roku 2008 ich bolo 488. Komisia aj naďalej vedie konštruktívny dialóg na pracovnej úrovni s príslušnými orgánmi Cyperskej republiky a so správou SBA. Konalo sa niekoľko stretnutí zameraných najmä na problém nelegálnej migrácie cez líniu, ktoré poskytli príležitosť diskutovať o opatreniach, ktoré by mali byť v blízkej budúcnosti prijaté. Pri tejto príležitosti zástupcovia Cyperskej republiky informovali Komisiu o aktuálnych opatreniach, ktoré boli prijaté za vykazované obdobie. Tieto opatrenia zahŕňali využívanie príslušníkov miestnych policajných staníc, zamestnancov cudzineckého a prisťahovaleckého oddelenia policajného riaditeľstva[9] a využívanie helikoptéry[10] pri dozore pozdĺž línie. Pokiaľ ide o dozor pozdĺž demarkačnej línie, Cyperská republika počas vykazovaného obdobia aj naďalej odmietala prijať akékoľvek opatrenie, ktoré by mohlo viesť k tomu, že by demarkačná línia získala podobu vonkajšej hranice. Nedošlo k žiadnej výmene informácií s komunitou tureckých Cyperčanov. Vzhľadom k znepokojujúco vysokému počtu nelegálnych prisťahovalcov sa Komisia domnieva, že dozor pozdĺž demarkačnej línie, ktorý Cyperská republika vykonáva medzi jednotlivými miestami priechodu podľa článku 3 nariadenia o demarkačnej línii a správa SBA podľa článku 2 ods. 5 tohto nariadenia, je potrebné zintenzívniť. Komisia odporúča, aby najmä orgány Cyperskej republiky bezodkladne podnikli konkrétne kroky na splnenie si svojej povinnosti, pokiaľ ide o dozor pozdĺž línie, ako je uvedená v nariadení o demarkačnej línii, a takisto pokiaľ ide o budúcu účasť Cypru v schengenskom priestore. Hoci demarkačná línia nepredstavuje vonkajšie hranice, mala by si Cyperská republika dôsledne plniť povinnosť dozoru pozdĺž demarkačnej línie na strane kontrolovanej vládou za súčasnej minimalizácie prekážok brániacich obidvom komunitám v kontakte. 4. Preprava tovaru cez líniu 4.1. Hodnota obchodovania Podľa článku 8 nariadenia Komisie (ES) č. 1480/2004[11] oznamovala Turecko-cyperská obchodná komora (ďalej len „TCCoC“) mesačne Komisii druh, množstvo a hodnotu tovaru, ku ktorému vydala sprievodné doklady. Podobne aj orgány Cyperskej republiky oznamovali Komisii v mesačných správach druh, množstvo a hodnotu tovaru, ktorý prekročil demarkačnú líniu. Tieto správy sa týkali aj tovaru dovážaného do oblastí kontrolovaných vládou cez priechody Pergamos a Strovilia, ktoré sú pod správou SBA. Podľa správ TCCoC predstavovala celková hodnota tovaru, ku ktorému počas vykazovaného obdobia vydala sprievodné dokumenty, sumu 5 471 461 EUR, zatiaľ čo hodnota tovaru, s ktorým sa skutočne obchodovalo, bola 4 473 408 EUR[12]. V porovnaní s predchádzajúcim vykazovaným obdobím poukazujú údaje opäť na značný nárast celkovej hodnoty tovaru prepravovaného cez líniu. Podľa správ poskytnutých orgánmi Cyperskej republiky sa celková obchodná hodnota tovaru, ktorý skutočne prekročil líniu, zvýšila takmer o tretinu na 4 473 408 EUR v porovnaní s hodnotou 3 380 805 EUR v predchádzajúcom vykazovanom období. Je potrebné uviesť, že takmer 30 % celkovej obchodnej hodnoty pripadá na obchod so zemiakmi, ktorý je tak hlavnou zložkou nárastu obchodovania cez demarkačnú líniu[13]. V januári 2008 prekročil líniu tovar v hodnote viac ako 700 000 EUR. To je najvyššia zaznamenaná úroveň od nadobudnutia účinnosti nariadenia o demarkačnej línii. Hlavným produktom boli zemiaky pochádzajúce z turecko-cyperskej oblasti v hodnote 350 000 EUR. Hoci obchodovanie nie je zahrnuté do pôsobnosti nariadenia o demarkačnej línii, stojí za to poznamenať, že obchodovanie smerom z oblastí kontrolovaných vládou do severnej časti Cypru dosiahlo podľa údajov Cyperskej obchodnej a priemyselnej komory vo vykazovanom období hodnotu 1 015 340 EUR (z toho 626 533 EUR v období medzi februárom a aprílom 2008) v porovnaní s 1 027 688 EUR v predchádzajúcom období. Obchodovanie smerom z oblastí kontrolovaných vládou do severnej časti Cypru zostalo teda zhruba na rovnakej úrovni, dosahuje menej ako štvrtinu obchodovania v opačnom smere[14]. Komunita tureckých Cyperčanov uplatňuje obchodný systém, ktorý v zásade „preberá“ obmedzenia uvedené v nariadení o demarkačnej línii. Napríklad preberá článok 6 ods. 1 nariadenia o demarkačnej línii a to tak, že tovar nachádzajúci sa v osobnej batožine osôb prekračujúcich líniu z oblastí kontrolovaných vládou do severnej časti Cypru je oslobodený od „dane z obratu“, „spotrebnej dane“ a „iných poplatkov“, ak tento tovar nemá komerčný charakter a jeho celková hodnota nepresahuje hodnotu 135 EUR. Tento režim sa však neuplatňuje vždy dôsledne. Napríklad na jeseň roku 2007 sa tureckí Cyperčania nakupujúci v oblastiach kontrolovaných vládou stretli so závažnými problémami pri prechode línie s nakúpeným tovarom a turecko-cyperskí pestovatelia zemiakov zasa nemohli prekročiť líniu so sadbovými zemiakmi zakúpenými od grécko-cyperských obchodníkov. 4.2. Druh tovaru Údaje o druhu obchodovaného tovaru naznačujú, že líniou smerom do oblastí kontrolovaných vládou prešiel len obmedzený počet nových produktov. Podobne ako v predchádzajúcom vykazovanom období predstavovala zelenina, výrobky z dreva a nábytok hlavnú skupinu produktov, s ktorými sa obchodovalo[15]. Obchodovanie cez líniu vo vykazovanom období sa až na tri výnimky realizovalo výhradne za účelom obchodovania v rámci ostrova. V máji roku 2007 boli cez líniu prepravené dve zásielky medeného a hliníkového šrotu, ktoré boli následne loďou prevezené do Spojeného kráľovstva, a na začiatku februára roku 2008 bolo cez líniu prepravená menšia zásielka citrusových plodov, ktorá bola potom za účelom vystavenia na veľtrhu letecky prepravená do Nemecka. Okrem zásielky cyperských cukrárenských výrobkov (Cyprus Delights) z decembra 2005 a zásielky hliníkového šrotu z apríla 2007, boli uvedené zásielky jedinými známymi prípadmi, kedy sa tovar, ktorý bol prevezený cez líniu, stal následne predmetom transakcie s inými členskými štátmi v rámci Spoločenstva. Predpokladá sa však, že niektoré zemiaky z turecko-cyperskej oblasti, ktoré boli pôvodne určené na konzumáciu na Cypre, boli prebalené v oblastiach kontrolovaných vládou a predané do zahraničia. 4.3. Nezrovnalosti Od mája 2007 bolo hlásených desať prípadov nezrovnalostí, pri ktorých nebola povolená preprava tovaru cez líniu. Dôvodom zamietnutia udelenia povolenia bolo odmietnutie dodávateľa zaplatiť príslušné poplatky, nedostatočné označenie výrobkov, zelenina nebola vhodná na ľudskú spotrebu a neboli predložené povinné sprievodné dokumenty. Okrem týchto nezrovnalostí, ktoré sa zistili priamo pri prechode cez líniu, odhalili odborníci z fytosanitárnej oblasti, ktorých menovala Komisia, falšované rastlinnolekárske pasy pre sadbové zemiaky s pôvodom v EÚ. Z dôvodu ochrany európskych spotrebiteľov boli následne zemiaky vypestované z týchto sadbových zemiakov vylúčené z obchodu. 4.4. Pozitívny vývoj týkajúci sa pohybu tovaru Je potrebné uviesť, že vo vykazovanom období došlo k určitému pozitívnemu vývoju, v rámci ktorého boli postupne odstránené niektoré prekážky, ktoré predtým obmedzovali obchodovanie cez líniu. Tento vývoj zahŕňa: - Ďalšie „stretnutia za okrúhlym stolom“ troch komôr (Cyperská obchodná a priemyselná komora - CCCI, TCCoC a Cypersko-turecká priemyselná komora - CTCI). - „Sieť cyperských výrobcov“ – sieť turecko-cyperských a grécko-cyperských výrobcov, ktorá bola zriadená s cieľom posilniť spoluprácu a poskytnúť technickú pomoc, školenia a poradenstvo na odstránenie prekážok obchodovania cez líniu, uskutočnila na oboch stranách línie semináre, iniciovala v obidvoch komunitách prieskum, chystá sa zriadiť interaktívnu internetovú stránku a uskutočnila v rozličných sektoroch výrobkov stretnutia podnikateľov z obidvoch strán. Tento projekt, ktorý je financovaný z programu UNDP-ACT (financovaného z USA), je tiež zameraný na zlepšenie spolupráce medzi zúčastnenými komorami (CTCI, TCCoC a CCCI). - V predchádzajúcom vykazovanom období sa vyskytli ťažkosti v súvislosti s tovarom, ktorý bol cez líniu prepravený len na dočasný účel. Tieto ťažkosti budú odstránené príslušnou zmenou a doplnením nariadenia o demarkačnej línii[16]. - Komisia dostala v minulosti sťažnosti od turecko-cyperských obchodníkov, ktoré sa týkali oneskorenia pri odbavovaní tovaru prekračujúceho demarkačnú líniu, najmä pokiaľ ide o zásielky zemiakov. Sťažnosti boli riešené prijatím opatrení orgánmi Cyperskej republiky. - Od septembra 2007 bolo cez líniu bez väčších prekážok prepravených viac ako 2 878 ton zemiakov v hodnote viac ako 1 318 480 EUR určených (výhradne) na konzumáciu v oblastiach kontrolovaných vládou. Správa SBA sa dohodla s orgánmi Cyperskej republiky na vykonaní požadovaných fytosanitárnych inšpekcií. Táto spolupráca, zdá sa, funguje uspokojivo. 4.5. Pretrvávajúce prekážky a problémy spojené s pohybom tovaru Aj napriek tomuto pozitívnemu vývoju naďalej existuje niekoľko prekážok, ktoré bránia v obchodovaní cez demarkačnú líniu. Úžitkové vozidlá z tureckej časti Cypru, najmä nákladné automobily a autobusy, sa po ostrove naďalej nemôžu voľne pohybovať. Cyperská republika neuznáva osvedčenia o technickej spôsobilosti úžitkových vozidiel[17] ani vodičské preukazy vodičov z povolania[18] vystavené komunitou tureckých Cyperčanov (hoci osvedčenia o technickej spôsobilosti pre osobné vozidlá uznáva). Vláda navrhla právne predpisy s cieľom umožniť nákladným vozidlám z tureckej časti Cypru prepravovať tovar cez demarkačnú líniu, a to zmiernením obmedzení, ktoré sa uplatňujú na vodičské preukazy turecko-cyperských vodičov z povolania. Avšak ani počas predchádzajúceho, ani počas súčasného legislatívneho obdobia parlament po protestoch organizácie vodičov nákladných vozidiel z gréckej časti Cypru neprijal žiadne rozhodnutie (vec je stále predmetom rokovaní). Pokiaľ ide o vydávanie osvedčení o technickej spôsobilosti vozidiel, vláda navrhla splnomocniť mimovládnu organizáciu tureckých Cyperčanov (KAR-IS) na vydávanie týchto osvedčení v jej mene. Tento návrh bol komunitou tureckých Cyperčanov odmietnutý. Rovnako odmietnutý bol aj osobitný návrh vlády (v spolupráci s CCCI) pomáhať turecko-cyperským vodičom nákladných vozidiel a autobusov pri získavaní riadnych osvedčení o spôsobilosti vozidiel. Flexibilnejším prístupom obidvoch strán by sa mohla zlepšiť hospodárska spolupráca obidvoch komunít cez líniu. Turecko-cyperskí obchodníci naďalej hlásili ťažkosti so zásobovaním supermarketov a propagovaním svojich výrobkov a služieb v tlači v oblastiach kontrolovaných vládou. V tejto súvislosti je potrebné uviesť, že účasť tureckých Cyperčanov na cyperskom medzinárodnom obchodnom veľtrhu stále klesá, z 53 turecko-cyperských obchodníkov v roku 2005 na 16 v roku 2006 a iba 3 v minulom roku. V tomto roku sa veľtrhu nezúčastnil žiadny turecko-cyperský obchodník. Pašovanie tovaru za líniu zostáva aj naďalej častým javom. Zvlášť ťažká je kontrola niekoľkých neoficiálnych „miest priechodu“ v dedine Pergamos alebo v jej blízkosti (dedina sa nachádza sčasti na suverénnom základňovom území a sčasti v severnom Cypre), ktoré používajú domáci obyvatelia a poľnohospodári, ako aj kontrola tradičného zásobovania (článok 4 ods. 10 nariadenia o demarkačnej línii) turecko-cyperského obyvateľstva dediny Pyla (nachádzajúcej sa v ochrannom pásme). Problém pašovania tovaru zdôrazňuje potrebu účinného dozoru pozdĺž línie zo strany vlády Cyperskej republiky a prísneho dohľadu zo strany správy SBA nad druhom a množstvom tovaru dodávaného turecko-cyperskému obyvateľstvu dediny Pyla . 4.6. Zjednodušenie podmienok obchodovania Na zjednodušenie obchodovania s určitými výrobkami boli prijaté tieto opatrenia: Zemiaky V januári 2008 Komisia zorganizovala spolu s TCCoC seminár zameraný na zvýšenie povedomia medzi turecko-cyperskými obchodníkmi o registrácii zemiakov, ktorá sa vyžaduje pri obchodovaní cez líniu. Zemiaky nepodliehajú clu, každý náklad však musí mať správu z fytosanitárnej inšpekcie vystavenú nezávislými odborníkmi z fytosanitárnej oblasti v súlade s prílohou III k nariadeniu Komisie (ES) č. 1480/2004[19]. S cieľom uľahčiť obchod so zemiakmi cez líniu zabezpečila Komisia stálu prítomnosť týchto odborníkov v hlavnom období zberu úrody (od polovice apríla do polovice júna). Mimo uvedeného obdobia bola ich dostupnosť zabezpečená počas niekoľkých pracovných dní (doteraz sa vyhovelo každej požiadavke zo strany tureckých Cyperčanov, pokiaľ ide o prítomnosť odborníka z fytosanitárnej oblasti). V súvislosti so súčasným dopytom po službách týchto odborníkov Komisia menovala ďalšieho nezávislého odborníka z fytosanitárnej oblasti. Citrusové plody Na začiatku februára 2008 bola cez líniu prepravená malá zásielka citrusových plodov určená pre výstavu v Nemecku. Ročná inšpekcia vykonaná na jeseň roku 2006 pred začatím zberu úrody opäť nezávislými odborníkmi z členských štátov, ktorých poverila Komisia, potvrdila pozitívne výsledky predchádzajúcich kontrol. Med a ryby Ako už bolo uvedené, 4. mája 2007 prijala Komisia rozhodnutie, ktorým sa rušia zákazy na pohyb niektorých výrobkov živočíšneho pôvodu na ostrove Cyprus podľa nariadenia Rady (ES) č. 866/2004 a ustanovujú podmienky pohybu čerstvých rýb a medu cez líniu[20]. Komisia menovala nezávislých odborníkov z členských štátov, ktorí v súlade s prílohami I a II rozhodnutia Komisie vykonali kontrolu turecko-cyperských rybárskych plavidiel a odobrali vzorky medu z výrobného reťazca na následný rozbor v príslušných laboratóriách EÚ. 5. Závery Nariadenie o demarkačnej línii naďalej predstavuje stabilný právny rámec pre voľný pohyb Cyperčanov a iných občanov EÚ, ktorí prekračujú líniu na miestach priechodu. Otvorenie nového miesta priechodu pre peších v ulici Ledra/Lokmaci v starej časti mesta Nikózia ešte viac uľahčuje osobné kontakty medzi oboma komunitami. Počet štátnych príslušníkov tretích krajín, ktorí líniu prekračujú nelegálne, vyvoláva aj naďalej vážne obavy. Za vykazované obdobie sa celkový počet odhalených (alebo zadržaných) nelegálnych prisťahovalcov zdvojnásobil a dosiahol doteraz najvyššiu úroveň. Komisia zastáva názor, že dozor pozdĺž línie medzi miestami priechodu vykonávaný zo strany Cyperskej republiky a správy SBA je potrebné bezodkladne posilniť. Cyperská republika naďalej nechce prijať žiadne opatrenie, ktoré by mohlo viesť k tomu, že by línia získala podobu vonkajšej hranice. Pokiaľ ide o tovar prepravovaný cez demarkačnú líniu, v porovnaní s predchádzajúcim vykazovaným obdobím ukazujú oznámené údaje opäť nárast celkovej hodnoty tovaru prepravovaného cez líniu. Podľa správ poskytnutých orgánmi Cyperskej republiky sa celková obchodná hodnota tovaru, ktorý skutočne prešiel cez líniu, zvýšila takmer o tretinu na 4 473 408 EUR v porovnaní s hodnotou 3 380 805 EUR v predchádzajúcom vykazovanom období. Je potrebné uviesť, že takmer 30 % pripadá na obchod so zemiakmi. Celkový objem obchodovania cez líniu zostáva naďalej malý, jedným z dôvodov je aj obmedzená pôsobnosť nariadenia. Počas tohto vykazovaného obdobia bolo na trh uvedených len veľmi málo nových výrobkov. Iba v troch prípadoch sa stal tovar prepravený cez líniu následne predmetom transakcie s iným členských štátom v rámci Spoločenstva. Pokiaľ ide o pohyb tovaru, bol zaznamenaný zreteľný pozitívny vývoj. Niekoľko oznámených prípadov však potvrdzuje, že ešte stále existuje mnoho prekážok, ktoré bránia ďalšiemu rozvoju obchodovania cez demarkačnú líniu. Úžitkové vozidlá z tureckej časti Cypru, najmä nákladné vozidlá a autobusy, sa stále nemôžu voľne pohybovať po ostrove, pretože kompromisné riešenia boli buď odmietnuté, alebo odsunuté na neskôr jednou alebo druhou komunitou. Turecko-cyperskí obchodníci okrem toho naďalej hlásili ťažkosti so zásobovaním supermarketov a propagovaním svojich výrobkov a služieb v tlači v oblastiach kontrolovaných vládou. Zdá sa, že pašovanie tovaru za líniu zostáva aj naďalej častým javom. Komisia prijala rôzne opatrenia s cieľom podporiť obchod cez líniu, najmä pokiaľ ide o obchod so zemiakmi, citrusovými plodmi, medom a rybami. Ako komplexný záver možno uviesť, že nariadenie o demarkačnej línii naďalej poskytuje pracovný základ pre umožnenie pohybu tovaru a osôb do oblastí kontrolovaných vládou Cyperskej republiky a z nich. Komisia bude naďalej monitorovať uplatňovanie tohto nariadenia. [1] Ú. v. EÚ L 161, 30.04.2004, s. 128. Nariadenie naposledy zmenené a doplnené nariadením Rady (ES) č. 587/2008 (Ú. v. EÚ L 163, 24.6.2008, s. 1). [2] Ú. v. EÚ L 163, 24.6.2008, s. 1. Nariadenie Rady (ES) č. 587/2008 zo 16. júna 2008, ktorým sa mení a dopĺňa nariadenie (ES) č. 866/2004 o režime podľa článku 2 protokolu 10 k Aktu o pristúpení, týkajúce sa pravidiel prechodu tovaru, služieb a osôb cez zelenú líniu na Cypre. [3] Rozhodnutie Komisie 2007/330/ES zo 4. mája 2007 (Ú. v. EÚ L 123, 12.5.2007, s. 30). [4] Rozhodnutie Komisie K(2007) 4666 z 18. októbra. [5] Podľa orgánov Cyperskej republiky sa nevedú záznamy o návrate gréckych Cyperčanov do oblastí kontrolovaných vládou a o návrate tureckých Cyperčanov do severnej časti Cypru (pozri prílohu VII). Tieto údaje však nezahŕňajú osoby prechádzajúce cez priechody Pergamos a Strovilia, ktoré sú pod správou suverénneho základňového územia. [6] Ďalej len „SBA“. [7] Pozri prílohu VI. [8] Pozri prílohy VI a VIII. [9] Celkove sa pri hliadkach na línii medzi miestami priechodu odpracovalo 110 osobohodín denne (ktoré odpracovalo 241 príslušníkov vrátane príslušníkov miestnej polície). Zdá sa, že počet týchto hodín sa v porovnaní s posledným vykazovaným obdobím nezvýšil. [10] Vo vykazovanom období absolvovala jedna helikoptéra spolu 90 hodín hliadkových letov pozdĺž línie. [11] Nariadenie Komisie (ES) č. 1480/2004 z 10. augusta 2004, Ú. v. EÚ L 272, 20.8.2004, s. 3. [12] Pozri prílohy I, II a III. [13] Pozri oddiel 4.4. [14] Štatistické údaje o platbách kreditnými kartami naznačujú, že tureckí Cyperčania utratili niekoľko miliónov eur v supermarketoch a iných obchodoch v oblastiach kontrolovaných vládou. [15] Pozri prílohy IV a V. [16] Pozri oddiel 2. [17] Všetky nákladné vozidlá z tureckej časti Cypru s max. hmotnosťou presahujúcou 3,5 tony. [18] V prípade všetkých nákladných vozidiel z tureckej časti Cypru s max. hmotnosťou rovnajúcou sa alebo presahujúcou 7,5 tony. [19] Nariadenie Komisie (ES) č. 1480/2004 z 10. augusta 2004 (Ú. v. EÚ L 272, 20.8.2004, s. 3). [20] Rozhodnutie Komisie 2007/330/ES zo 4. mája 2007 (Ú. v. EÚ L 123, 12.5.2007, s. 30).